ตลอดทั้งวันนี้ประชาชนจำนวนมากต่างทยอยเข้าชมงาน อุ่นไอรัก คลายความหนาว สายน้ำแห่งรัตนโกสินทร์ อย่างต่อเนื่อง เพื่อสัมผัสบรรยากาศวิถีไทยย้อนยุคที่สวยงาม
ตลอดทั้งวันนี้ประชาชนจำนวนมากต่างทยอยเข้าชมงาน อุ่นไอรัก คลายความหนาว สายน้ำแห่งรัตนโกสินทร์ อย่างต่อเนื่อง เพื่อสัมผัสบรรยากาศวิถีไทยย้อนยุคที่สวยงาม

บรรยากาศการจัดงาน อุ่นไอรัก คลายความหนาว สายน้ำแห่งรัตนโกสินทร์ ณ พระลานพระราชวังดุสิตและสนามเสือป่า ตลอดทั้งวันนี้ ประชาชนจากทั่วทุกสารทิศ รวมทั้งชาวต่างชาติ ทยอยเข้าร่วมชมงานอย่างต่อเนื่อง โดยพร้อมใจกันแต่งกายด้วยชุดไทยย้อนยุค และผ้าไทยในรูปแบบต่างๆ เพื่อให้เข้ากับบรรยากาศ และถ่ายภาพเป็นที่ระลึกด้วยความประทับใจ 
ขณะที่ภายในงานถูกเนรมิต พระลานพระราชวังดุสิต ให้เป็นพื้นที่จัดแสดงนิทรรศการบอกเล่าถึงประวัติศาสตร์ที่สำคัญและสายน้ำแห่งกรุงรัตนโกสินทร์ และเมื่อเข้าไปภายในสนามเสือป่าเสมือนเป็นเมืองแห่งความสนุกแบบย้อนยุค มีเวทีการแสดงหลักที่มีการแสดงมหรสพให้ชมทุกค่ำคืน ซึ่งคืนนี้เป็นการแสดงศิลปวัฒนธรรม จากสถาบันบัณฑิตพัฒนศิลป์ พร้อมการจัดกิจกรรมสลากชิงโชค “มัจฉาพาโชค” และสลากการกุศลอุ่นไอรักให้ร่วมลุ้นรางวัลอีกมากมาย

ด้านกลุ่มผู้ปกครองโรงเรียนสวนกุหลาบวิทยาลัย ผู้ที่มาร่วมงานและสวมใส่ผ้าไทยซึ่งมีลวดลายที่เป็นเอกลักษณ์โดดเด่น เปิดเผยว่า รู้สึกชื่นชอบเป็นอย่างมาก ที่ได้รวมกลุ่มกันสวมใส่ชุดไทยเนื่องจากหาโอกาสได้ยาก รวมทั้งบรรยากาศภายในงานเป็นที่น่าประทับใจ

สำหรับผู้ที่สนใจเข้าร่วมงาน อุ่นไอรัก คลายความหนาว สายน้ำแห่งรัตนโกสินทร์ สามารถเดินทางไปได้ทุกวันจนถึงวันที่ 19 ม.ค. 2562 เวลา 10.00 น.-21.00 น. ส่วนวันศุกร์และเสาร์ถึงเวลา 22.00 น. โดยเข้าได้ทางจุดคัดกรอง 5 จุด คือ ถนนศรีอยุธยาตรงข้ามกองบัญชาการตำรวจนครบาล, ถนนศรีอยุธยาตรงข้ามกองทัพภาคที่ 1, เกาะกลางถนนราชดำเนินนอก, ทางเข้าสวนสัตว์ดุสิตประตู 4, และทางเข้าสวนสัตว์ดุสิตประตู 3 โดยนำบัตรประจำตัวประชาชนมาลงทะเบียนเข้างานด้วย